text: وممكن تعمل تخييم (Camping) في صحراء سيناء أو في واحة سيوة أو الصحراء البيضاء، وتجرب حياة البدو وتتعرف على ثقافتهم، من أجمل متع التخييم أنه بـ يعرفك على الطبيعة الصحراوية اللي مش كلنا نعرفها، وطبيعة الحياة الهادئة هناك اللي بـ تخليك تستمتع وتسترخي تمامًا.
  والأجمل من ده التزحلق على الرمال، ورحلة السفاري اللي موجودة في الصحراء المصرية بس أحسن مكان بحر الرمال الأعظم، وحضرتك مش محتاج توصية أنك لازم يبقى معاك خبير في الأماكن من البدو، علشان ما ينتهيش بك الحال وأنت تايه في الصحراء وبـ تتخيل أي حاجة بئر مياه وتغني: “عطشان يا صبابا دلوني على السبيل”، ولا في حقل ألغام وواقف محلك سر زي عبود على الحدود، أو غرقان مع الرمال المتحركة. بغض النظر عن المخاطر التجربة دي مالهاش زي، كأنك بـ تتزحلق على الثلج، بس الرملة حلوة وماله.
  لكن المكان المجهول اللي مش كل الناس تعرفه ويعتبر جنة الله على الأرض في بساطة الجمال رحلة بحيرة البرولس، ودي بـ تبقى عبارة عن مركب بـ تركبها وتمشي بك في البحيرة، المركب بدائية جدًا، نسبة لأنها مركب صيادين، بس أول ما بـ تدخل في وسط البحيرة، بـ تحس كأنك بقيت سمكة أو طائر نورس، بـ تتعمل ساندويتش بين المياه والهواء، سرعة المركب مع الهواء والمياه اللي بـ تتطاير على وشك، كمان بعد كده بـ تروح في منطقة كثبان رملية على طريق مصر إسكندرية الصحراوي، وتكتشف جمال الرمال لما ربنا حب يبدع في صنعها، بـ تجري وسط الكثبان الرملية العالية كده ومافيش حد ممكن يوقف انطلاقك وسطها.. مخك بـ يصفى جدًا وبـ ترجع شخص جديد.
  كمان لو رحت يوم الفيوم وقضيته في وادي الحيتان أو وادي الريان، أو لو عاوز تصفي ذهنك بس، فندق الأوبرج هناك أكثر من رائع وبـ يطل على بحيرة، وعنده مكان خاص ممكن لو رايح أنت وصحابك تعدوا فيه على البحيرة على طول.
  كمان رحلة وادي وشوشني ورأس شيطان (جنب شرم الشيخ) من أروع الأماكن اللي هـ تمتع بها عينيك وذهنك، لأنك بـ تبقى قاعد في منطقة جبلية وفي نفس الوقت أمام البحر، ولو أنت محظوظ تطلعها في منتصف الشهر القمري، هـ يبقى القمر مكتمل وأمامك مع البحر والطبيعة.. ادعي لنا بقى لما تروح، وفيه بعض الرحلات بـ تعمل معها دورات تأمل.. يعني منتهى المزاج والاستجمام.
  وممكن تحجز الرحلات اللي فيها الأنشطة دي يا سيدي الفاضل من: Kites ورحالة وسفاري التزحلق على الرمال، أما بالنسبة للفنادق، فيه منها بـ يوفر لك الأنشطة اللي فوق وأنت بـ تسأل قبل ما تحجز عامة لأن الأسعار متغيرة.